erhwenkuo/poetry-chinese-zhtw huggingface dataset:
浣溪沙
作者：陳克（宋）

橋北橋南新雨晴。柳邊花底暮寒輕。萬家燈火照溪明。鳧舄差池官事了，木山彩錯市人驚。街頭酒賤唱歌聲。
減字木蘭花
作者：陳克（宋）

閬風玄圃。陽羨溪頭山好處。鬱鬱蔥蔥。勝日尊罍笑語中。十分芳酒。鶴髮初生千萬壽。樂事年年。弟勸兄酬阿母前。
臨江仙
作者：陳克（宋）

老屋風悲脫葉，枯城月破浮煙。誰人慘慘把憂端。蠻歌犯星起，重覺在天邊。秋色巧摧愁鬢，夜寒偏著詩肩。不知桂影為誰圓。何須照床裡，終是一人眠。
清平樂
作者：陳克（宋）

枕邊清血。夢好離腸切。笑倚柳條同挽結。滿眼河橋煙月。鶯啼新曉璁瓏。羅窗寂寞春空。只許夢魂相近，此生枉是相逢。
鷓鴣天
作者：陳克（宋）

白苧吳儂紅頰兒。行歌半是使君詩。山茶處處春猶淺，燈市人人夜不歸。拚劇飲，莫相違。皇恩往往下丹墀。揮毫卻對蓮花炬，憶著蘋洲秉燭時。
南歌子
作者：陳克（宋）

午夜添紅蠟，分曹立翠娥。觥籌寂寂斷經過。誰料綺叢香裡、是銀河。老去空髯戟，愁來奈臉波。一杯如此斷腸何。枉殺兩人心事、只聞歌。
南歌子
作者：陳克（宋）

獻鯉榮今日，憑熊瑞此邦。年年壽酒樂城隍。共道使君椿樹、似甘棠。歌舞重城曉，從容燕席涼。不須蘇合與都梁。風外荷花無數、是爐香。
南歌子
作者：陳克（宋）

北固煙中寺，西津雨後山。看公英氣兩眉間。如在林霏、江月襲人寒。展翼聲名久，佔熊福艾全。風流不是地行仙。好去鞭笞鸞鳳、紫微天。
南歌子
作者：陳克（宋）

雲裡千山暖，溪頭八月涼。華簪靄靄待萱堂。羨子懷中雙橘、半青黃。老去齊眉案，閒來坦腹床。相如何日從長楊。慚愧年年高會、索檳榔。
南歌子
作者：陳克（宋）

勝日萱庭小，西風橘柚長。天憐扇枕綵衣郎。乞與淡雲纖月、十分涼。瀲灩三危霧，氤氳百濯香。年來椿樹更蒼蒼。不用藍橋辛苦、搗玄霜。
南歌子
作者：陳克（宋）

畫幛經梅潤，羅衣尚麥寒。古苔蒼石綠句欄。簾外映花新竹、兩三竿。蠢蠢吳蠶臥，娉娉楚女閒。紅陰角子共嘗酸。腸斷個儂憨態、小眉彎。
南歌子
作者：陳克（宋）

看月憑肩棖，嬌春枕臂眠。不盡花絮夜來寒。帳底濃香殘夢、更纏綿。起晚籠鶯怪，妝遲繡伴牽。聲聲催喚藥欄邊。整髻收裙無力、上鞦韆。
虞美人
作者：陳克（宋）

越羅巧畫春山疊。個裡融香雪。滿身空翠不勝寒。恰似那回偷印、小眉山。青驄油壁西陵下。彷彿當時話。而今眼底是高唐。拂拂淡雲疏雨、斷人腸。
雙燕兒
作者：朱敦復（宋）

尚志服事跛神仙。辛勤了、萬千般。一朝身死入黃泉。至誠地、哭皇天。旁人苦苦叩玄言。不免得、告諸賢。禁法蠍兒不曾傳。吃畜生、四十年。
聒龍謠
作者：朱敦儒（宋）

肩拍洪崖，手攜子晉，夢裡暫辭塵宇。高步層霄，俯人間如許。算蝸戰、多少功名，問蟻聚、幾回今古。度銀潢、展盡參旗，桂花澹，月飛去。天風緊，玉樓斜，舞萬女霓袖，光搖金縷。明廷宴闋，倚青冥回顧。過瑤池、重借雙成，就楚岫、更邀巫女。轉雲車、指點虛無，引蓬萊路。
聒龍謠
作者：朱敦儒（宋）

憑月攜簫，溯空秉羽，夢踏絳霄仙去。花冷街榆，悄中天風露。並真官、蕊佩芬芳，望帝所、紫雲容與。享鈞天、九奏傳觴，聽龍嘯，看鶯舞。驚塵世，悔平生，嘆萬感千恨，誰憐深素。群仙念我，好人間難住。勸阿母、偏與金桃，教酒星、剩斟瓊醑。醉歸時、手授丹經，指長生路。
雨中花・夜行船
作者：朱敦儒（宋）

故國當年得意，射麋上苑，走馬長楸。對匆匆佳氣，赤縣神州。好景何曾虛過，勝友是處相留。向伊川雪夜，洛浦花朝，占斷狂遊。胡塵卷地，南走炎荒，曳裾強學應劉。空漫說、螭蟠龍臥，誰取封侯。塞雁年年北去，蠻江日日西流。此生老矣，除非春夢，重到東周。
水調歌頭
作者：朱敦儒（宋）

當年五陵下，結客佔春遊。紅纓翠帶，談笑跋馬水西頭。落日經過桃葉，不管插花歸去，小袖挽人留。換酒春壺碧，脫帽醉青樓。楚雲驚，隴水散，兩漂流。如今憔悴，天涯何處可消憂。長揖飛鴻舊月。不知今夕煙水，都照幾人愁。有淚看芳草，無路認西州。
水調歌頭
作者：朱敦儒（宋）

白日去如箭，達者惜分陰。問君何苦，長抱冰炭利名心。冀望封侯一品，僥倖昇仙三島，不死解燒金。聽取百年曲，三嘆有遺音。會良朋，逢美景，井頻斟。昔人已矣，松下泉底不如今。幸遇重陽佳節，高處紅萸黃菊，好把醉鄉尋。澹澹飛鴻沒，千古共銷魂。
水調歌頭
作者：朱敦儒（宋）

偏賞中秋月，從古到如今。金風玉露相間，別做一般清。是處簾櫳爭卷，誰家管絃不動，樂世足歡情。莫指關山路，空使翠蛾顰。水精盤，鱸魚膾，點新橙。鵝黃酒暖，纖手傳杯任頻斟。須惜曉參橫後，直到來年今夕，十二數虧盈。未必來年看，得似此回明。
水調歌頭
作者：朱敦儒（宋）

平生看明月，西北有高樓。如今羈旅，常嘆茅屋暗悲秋。聞說吳淞江上，有個垂虹亭好，結友漾輕舟。記得蓬萊路，端是舊曾遊。趁黃鵠，湖影亂，海光浮。絕塵勝處，合是不數白蘋洲。何物陶朱張翰，勸汝橙齏鱸膾，交錯獻還酬。寄語梅仙道，來歲肯同不。
水調歌頭
作者：朱敦儒（宋）

天宇著垂象，日月共迴旋。因何明月，偏被指點古來傳。浪語修成七寶，漫說霓裳九奏，阿姊最嬋娟。憤激書青奏，伏願聽臣言。詔六丁，驅狡兔，屏痴蟾。移根老桂，種在歷歷白榆邊。深鎖廣寒宮殿，不許姮娥歌舞，按次守星躔。永使無虧缺，長對日團圓。
水調歌頭
作者：朱敦儒（宋）

中秋一輪月，只和舊青冥。都緣人意，須道今夕別般明。是處登臨開宴，爭看吳歌楚舞，沈醉倒金尊。各自心中事，悲樂幾般情。燭摧花，鶴警露，忽三更。舞茵未卷，玉繩低轉便西傾。認取眼前流景，試看月歸何處，因甚有虧盈。我自闔門睡，高枕笑浮生。
桂枝香
作者：朱敦儒（宋）

春寒未定。是欲近清明，雨斜風橫。深閉朱門，盡日柳搖金井。年光自趁飛花緊。奈幽人、雪添雙鬢。謝山攜妓，黃壚貰酒，舊愁慵整。念壯節、漂零未穩。負九江風笛，五湖煙艇。起舞悲歌，淚眼自看清影。新鶯又向愁時聽。把人間、如夢深省。舊溪鶴在，尋雲弄水，是事休問。
水龍吟
作者：朱敦儒（宋）

放船千里凌波去。略為吳山留顧。雲屯水府，濤隨神女，九江東注。北客翩然，壯心偏感，年華將暮。念伊嵩舊隱，巢由故友，南柯夢、遽如許。回首妖氛未掃，問人間、英雄何處。奇謀報國，可憐無用，塵昏白羽。鐵鎖橫江，錦帆衝浪，孫郎良苦。但求敲桂棹，悲吟梁父，淚流如雨。
水龍吟
作者：朱敦儒（宋）

曉來極目同雲，曖空降雪花零亂。平生塵想，老來俗狀，都齊驚散。玉鳳凌霄，素虯橫海，一杯相勸。任霓裳學舞，梅妝作面，終不似、天裁翦。正是年華美滿。鬥迎春、巧飛釵燕。衝寒醉眼，倚空長揖，群仙笑粲。說道瑤池，有人來報，西真開宴。便爭回蕊佩，高馳羽駕，卷東風轉。
念奴嬌
作者：朱敦儒（宋）

見梅驚笑，問經年何處，收香藏白。似語如愁，卻問我、何苦紅塵久客。觀裡栽桃，仙家種杏，到處成疏隔。千林無伴，澹然獨傲霜雪。且與管領春回，孤標爭肯接、雄蜂雌蝶。豈是無情，知受了、多少淒涼風月。寄驛人遙，和羹心在，忍使芳塵歇。東風寂寞，可憐誰為攀折。
念奴嬌
作者：朱敦儒（宋）

插天翠柳，被何人，推上一輪明月。照我藤床涼似水，飛入瑤臺瓊闕。霧冷笙簫，風輕環佩，玉鎖無人掣。閒雲收盡，海光天影相接。誰信有藥長生，素娥新煉就、飛霜凝雪。打碎珊瑚，爭似看、仙桂扶疏橫絕。洗盡凡心，滿身清露，冷浸蕭蕭發。明朝塵世，記取休向人說。
念奴嬌
作者：朱敦儒（宋）

晚涼可愛，是黃昏人靜，風生蘋葉。誰作秋聲穿細柳，初聽寒蟬悽切。旋採芙蓉，重燻瀋水，暗裡香交徹。拂開冰簟，小床獨臥明月。老來應免多情，還因風景好，愁腸重結。可惜良宵人不見，角枕蘭衾虛設。宛轉無眠，起來閒步，露草時明滅。銀河西去，畫樓殘角嗚咽。
念奴嬌
作者：朱敦儒（宋）

老來可喜，是歷遍人間，諳知物外。看透虛空，將恨海愁山，一時挼碎。免被花迷，不為酒困，到處惺惺地。飽來覓睡，睡起逢場作戲。休說古往今來，乃翁心裡，沒許多般事。也不蘄仙不佞佛，不學棲棲孔子。懶共賢爭，從教他笑，如此只如此。雜劇打了，戲衫脫與呆底。
念奴嬌
作者：朱敦儒（宋）

素秋天氣，是登山臨水，昔人悲處。我遇清時無個事，好約鶯遷鴻翥。旋整蘭舟，多攜芳醞，笑裡輕帆舉。松江纜月，望雲飛棹延佇。別乘文雅風流，新詞光萬丈，珠連錦聚。恨不同遊，指浩渺、玉宇瓊樓相付。桂子收香，蟾輝採露，暫輟尊前舞。絲囊封寄，倩他雙翠銜去。
念奴嬌
作者：朱敦儒（宋）

臘回春近，正日添宮線，香傳梅驛。玉律冰壺此際顯，天與奇才英識。貫日孤忠，凌雲獨志，曾展迴天力。功名由命，等閒卻鎩鸞翮。誰信夫子如今，眠雲情意穩，風塵機息。邂逅初心得計處，伊水鷗閒波碧。但恐天教，經綸緣在，未遂紫煙客。君王圖舊，看公歸覲京國。
念奴嬌
作者：朱敦儒（宋）

放船縱棹，趁吳江風露，平分秋色。帆卷垂虹波面冷，初落蕭蕭楓葉。萬頃琉璃，一輪金鑑，與我成三客。碧空寥闊，瑞星銀漢爭白。深夜悄悄魚龍，靈旗收暮靄，天光相接。瑩澈乾坤，全放出、疊玉層冰宮闕。洗盡凡心，相忘塵世，夢想都銷歇。胸中雲海，浩然猶浸明月。
蘇武慢
作者：朱敦儒（宋）

枕海山橫，陵江潮去，雉堞秋風殘照。閒尋桂子，試聽菱歌，湖上晚來涼好。幾處蘭舟，採蓮遊女，歸去隔花相惱。奈長安不見，劉郎已老，暗傷懷抱。誰信得、舊日風流，如今憔悴，換卻五陵年少。逢花倒趓，遇酒堅辭，常是懶歌慵笑。除奉天威，掃平狂虜，整頓乾坤都了。共赤松攜手，重騎明月，再遊蓬島。
木蘭花慢
作者：朱敦儒（宋）

折芙蓉弄水，動玉佩、起秋風。正柳外閒雲，溪頭澹月，映帶疏鍾。人間厭謫墮久，恨霓旌未返碧樓空。且與時人度日，自憐懷抱誰同。當時種玉五雲東。露冷夜耕龍。念瑞草成畦，瓊疏未採，塵染衰容。誰知素心未已，望清都絳闕有無中。寂寞歸來隱几，夢聽帝樂衝融。
木蘭花慢
作者：朱敦儒（宋）

指榮河峻嶽，鎖胡塵、幾經秋。嘆故苑花空，春遊夢冷，萬斛堆愁。簪纓散、關塞阻，恨難尋杏館覓瓜疇。悽慘年來歲往，斷鴻去燕悠悠。拘幽。化碧海西頭。劍履問誰收。但易水歌傳，子山賦在，青史名留。吾曹鏡中看取，且狂歌載酒古揚州。休把霜髯老眼，等閒清淚空流。
洞仙歌
作者：朱敦儒（宋）

今年生日，慶一百省歲。喜趁燒燈作歡會。問先生有甚，陰德神丹，霜雪裡、鶴在青松相似。總無奇異處，只是天然，冷澹尋常舊家計。探袖弄明珠，滿眼兒孫，一壺酒、□向花間長醉。且落魄、裝個老人星，共野叟行歌，太平時世。
洞仙歌
作者：朱敦儒（宋）

風流老峭，負不群奇表。彈指超凡怎由教。把俗儒故紙，推向一邊，三界外、尋得一場好笑。塵緣無處趓，應見宰官，苦行公心眾難到。這功名富貴，有也尋常，管做得、越古超今神妙。待接得、眾生總成佛，向酒肆淫房，再逞年少。
洞仙歌
作者：朱敦儒（宋）

何人不愛，是江梅紅綻。雪野寒空凍雲晚。照清溪綽約，粉豔先春，包絳萼、姑射冰肌自暖。上林花萬品，都借風流，國色天香任欣羨。共素娥青女，一笑相逢，人不見、悄悄霜宮月殿。想乘雲、是在玉皇前，粲蕊佩明璫，侍清都燕。
滿庭芳
作者：朱敦儒（宋）

鵬海風波，鶴巢雲水，夢殘身寄塵寰。老來窮健，無悶也無歡。隨分飢餐困睡，渾忘了、秋熱春寒。清平世，閒人自在，乘興訪溪山。漁竿。要老伴，浮江載酒，艤棹觀瀾。倩輕鷗假道，白鷺隨軒。直到垂虹亭上，驚怪我、卻做仙官。中秋月，披襟四顧，不似在人間。
滿庭芳
作者：朱敦儒（宋）

花滿金盆，香凝碧帳，小樓曉日飛光。有人相伴，開鏡點新妝。臉嫩瓊肌著粉，眉峰秀、波眼宜長。雲鬟就，玉纖濺水，輕笑換明璫。檀郎。猶恣意，高敧鳳枕，慵下銀床。問今日何處，鬥草尋芳。不管餘酲未解，扶頭酒、親捧瑤觴。催人起，雕鞍翠幰，乘露看姚黃。
滿江紅
作者：朱敦儒（宋）

竹翠陰森，寒泉浸、幾峰奇石。銷畏日、溪蒲呈秀，水蕉供碧。筠簟平鋪光欲動，紗裯高掛空無色。似月明、蘋葉起秋風，瀟湘白。不敢笑，紅塵客。爭肯羨，神仙宅。且披襟脫帽，自適其適。靖節窗風猶有待，本初朔飲非長策。怎似我、心閒便清涼，無南北。
風流子
作者：朱敦儒（宋）

吳越東風起，江南路，芳草綠爭春。倚危樓縱目，繡簾初卷，扇邊寒減，竹外花明。看西湖、畫船輕泛水，茵幄穩臨津。嬉遊伴侶，兩兩攜手，醉回別浦，歌遏南雲。有客愁如海，江山異，舉目暗覺傷神。空想故園池閣，卷地煙塵。但且恁、痛飲狂歌，欲把恨懷開解，轉更銷魂。只是皺眉彈指，冷過黃昏。
望海潮
作者：朱敦儒（宋）

嵩高維嶽，圖書之淵，西都二室三川。神鼎定金，麟符刻玉，英靈未稱河山。誰再整乾坤。是挺生真主，浴日開天。御歸梁苑，駕回汾水鳳樓閒。昇平運屬當千。眷凝旒暇日，西顧依然。銀漢詔虹，瑤臺賜碧，一新瑞氣祥煙。重到帝居前。怪鵲橋龍闕，飛下人間。父老歡呼，翠華來也太平年。
勝勝慢・聲聲慢
作者：朱敦儒（宋）

紅爐圍錦，翠幄盤雕，樓前萬里同雲。青雀窺窗，來報瑞雪紛紛。開簾放教飄灑，度華筵、飛入金尊。鬥迎面，看美人呵手，旋浥羅巾。莫說梁園往事，休更羨、越溪訪戴幽人。此日西湖真境，聖治中興。直須聽歌按舞，任留香、滿酌杯深。最好是，賀豐年、天下太平。
芰荷香
作者：朱敦儒（宋）

遠尋花。正風亭霽雨，煙浦移沙。緩提金勒，路擁桃葉香車。憑高帳飲，照羽觴、晚日橫斜。六朝浪語繁華。山圍故國，綺散餘霞。無奈尊前萬里客，嘆人今何在，身老天涯。壯心零落，怕聽疊鼓摻撾。江浮醉眼，望浩渺、空想靈槎。曲終淚溼琵琶。誰扶上馬，不省還家。
沁園春
作者：朱敦儒（宋）

七十衰翁，告老歸來，放懷縱心。念聚星高宴，圍紅盛集，如何著得，華髮陳人。勉意追隨，強顏陪奉，費力勞神恐未真。君休怪，近頻辭雅會，不是無情。巖扃。舊菊猶存。更松偃、梅疏新種成。愛靜窗明幾，焚香宴坐，閒調綠綺，默誦黃庭。蓮社輕輿，雪溪小棹，有興何妨尋弟兄。如今且，趓花迷酒困，心跡雙清。
卜算子慢
作者：朱敦儒（宋）

憑高望遠，雲斷路迷，山簇暮寒悽緊。蘭菊如斯，燕子怎知秋盡。想閨中、錦換新翻暈。自解佩匆匆散後，鴛鴦到今難問。只得愁成病。是悔上瑤臺，誤留金枕。不忍相忘，萬里再尋音信。奈飄風、不許蓬萊近。又一番、凍雨淒涼，送歸鴻成陣。
醉春風
作者：朱敦儒（宋）

夜飲西真洞。群仙驚戲弄。素娥傳酒袖凌風，送送送。吸盡金波，醉朝天闕，鬥班星拱。碧簡承新寵。紫微恩露重。忽然推枕草堂空。夢夢夢。帳冷衾寒，月斜燈暗，畫樓鍾動。
踏歌
作者：朱敦儒（宋）

宴闋。散津亭鼓吹扁舟發。離魂黯、隱隱陽關徹。更風愁雨細添悽切。恨結。嘆良朋雅會輕離訣。一年價、把酒風花月。便山遙水遠分吳越。書倩雁，夢借蝶。重相見、且把歸期說。只愁到他日，彼此萍蹤別。總難如、前會時節。
鵲橋仙
作者：朱敦儒（宋）

溪清水淺，月朧煙澹，玉破梅梢未遍。橫枝依約影如無，但風裡、空香數點。乘風欲去，凌波難住，誰見紅愁粉怨。夜深青女溼微霜，暗香散、廣寒宮殿。
鵲橋仙
作者：朱敦儒（宋）

今年冬後，黃花初綻。莫怪時光較晚。曉來玉露浥芳叢，瑩秀色、無塵到眼。支筇駐屐，徘徊籬畔。弄酌金盃自泛。須添羅幕護風霜，要留與、疏梅相見。
鵲橋仙
作者：朱敦儒（宋）

姮娥怕鬧，銀蟾傳令，且與遮鸞翳鳳。直須人睡俗塵清，放雲漢、冰輪徐動。山翁散發，披衣松下，琴奏瑤池三弄。曲終鶴警露華寒，笑濁世、饒伊做夢。
鵲橋仙
作者：朱敦儒（宋）

攜琴寄鶴，辭山別水，乘興隨雲做客。囊中欲試紫金丹，待點化、鸞紅鳳碧。誰知到此，玉梯無路，天上難通訊息。不如卻趁白雲歸，免誤使、山英掃跡。
鵲橋仙
作者：朱敦儒（宋）

竹西散策，花陰圍坐，可恨來遲幾日。披香不覺玉壺空，破酒面、飛紅半溼。悲歌醉舞，九人而已，總是天涯倦客。東風吹淚故園春，問我輩、何時去得。
鵲橋仙
作者：朱敦儒（宋）

白鷗欲下，金魚不去，圓葉低開蕙帳。輕風冷露夜深時，獨自個、凌波直上。幽闌共晚，明璫難寄，塵世教誰將傍。會尋織女趁靈槎，泛舊路、銀河萬丈。
臨江仙
作者：朱敦儒（宋）

西子溪頭春到也，大家追趁芳菲。盤雕翦錦換障泥。花添金鑿落，風展玉東西。先探誰家梅最早，雪兒桂子同攜。別翻舞袖按新詞。從今排日醉，醉過牡丹時。
臨江仙
作者：朱敦儒（宋）

堪笑一場顛倒夢，元來恰似浮雲。塵勞何事最相親。今朝忙到夜，過臘又逢春。流水滔滔無住處，飛光忽忽西沈。世間誰是百年人。箇中須著眼，認取自家身。
臨江仙
作者：朱敦儒（宋）

直自鳳凰城破後，掰釵破鏡分飛。天涯海角信音稀。夢迴遼海北，魂斷玉關西。月解重圓星解聚，如何不見人歸。今春還聽杜鵑蹄。年年看塞雁，一十四番回。
臨江仙
作者：朱敦儒（宋）

最好中秋秋夜月，常時易雨多陰。難逢此夜更無雲。玉輪飛碧落，銀幕換層城。桂子香濃凝瑞露，中興氣象分明。酒樓燈市管絃聲。今宵誰肯睡，醉看曉參橫。
臨江仙
作者：朱敦儒（宋）

生長西都逢化日，行歌不記流年。花間相過酒家眠。乘風遊二室，弄雪過三川。莫笑衰容雙鬢改，自家風味依然。碧潭明月水中天。誰閒如老子，不肯作神仙。
臨江仙
作者：朱敦儒（宋）

紗帽籃輿青織蓋，兒孫從我嬉遊。綠池紅徑雨初收。穠桃偏會笑，細柳幾曾愁。隨分盤筵供笑語，花間社酒新篘。踏歌起舞醉方休。陶潛能嘯傲，賀老最風流。
臨江仙
作者：朱敦儒（宋）

幾日春愁無意緒，拈金翦綵慵拈。小樓終日怕憑闌。一雙新淚眼，千里舊關山。苦恨碧雲音信斷，只教徵雁空還。早知盟約是虛言。枉裁詩字錦，悔寄淚痕箋。
臨江仙
作者：朱敦儒（宋）

信取虛空無一物，箇中著甚商量。風頭緊後白雲忙。風元無去住，雲自沒行藏。莫聽古人閒語話，終歸失馬亡羊。自家腸肚自端詳。一齊都打碎，放出大圓光。
鷓鴣天
作者：朱敦儒（宋）

草草園林作洛川。碧宮紅塔借風煙。雖無金谷花能笑，也有銅駝柳解眠。春似舊，酒依前。何妨倚杖雪垂肩。五陵俠少今誰健，似我親逢建武年。
鷓鴣天
作者：朱敦儒（宋）

檢盡曆頭冬又殘。愛他風雪忍他寒。拖條竹杖家家酒，上個籃輿處處山。添老大，轉痴頑。謝天教我老來閒。道人還了鴛鴦債，紙帳梅花醉夢間。
鷓鴣天
作者：朱敦儒（宋）

我是清都山水郎，天教懶慢帶疏狂。曾批給露支風敕，累奏留雲借月章。詩萬首，酒千觴，幾曾著眼看侯王？玉樓金闕慵歸去，且插梅花醉洛陽。
鷓鴣天
作者：朱敦儒（宋）

唱得梨園絕代聲。前朝惟數李夫人。自從驚破霓裳後，楚奏吳歌扇裡新。秦嶂雁，越溪砧。西風北客兩飄零。尊前忽聽當時曲，側帽停杯淚滿巾。
鷓鴣天
作者：朱敦儒（宋）

曾為梅花醉不歸。佳人挽袖乞新詞。輕紅遍寫鴛鴦帶，濃碧爭斟翡翠卮。人已老，事皆非。花前不飲淚沾衣。如今但欲關門睡，一任梅花作雪飛。
鷓鴣天
作者：朱敦儒（宋）

畫舫東時洛水清。別離心緒若為情。西風挹淚分攜後，十年長亭九夢君。雲背水，雁回汀。只應芳草見離魂。前回共採芙蓉處，風自悽悽月自明。
鷓鴣天
作者：朱敦儒（宋）

竹粉吹香杏子丹。試新紗帽紵衣寬。日長几案琴書靜，地僻池塘鷗鷺閒。尋汗漫，聽潺湲。澹然心寄水雲間。無人共酌松黃酒，時有飛仙暗往還。
鷓鴣天
作者：朱敦儒（宋）

至節先庚欲雪天。玳筵圍錦帳青氈。嫖姚副帥招佳客，太守高明別乘賢。歌宛轉，舞蹁遷。金釵十二擁嬋娟。老人南極星邊住，也趁梅花聽管絃。
鷓鴣天
作者：朱敦儒（宋）

鳳燭星球初試燈。冰輪輾破碧稜層。來宵雖道十分滿，未必勝如此夜明。留上客，換瑤觥。任教樓外曉參橫。春風從舊偏憐我，那更姮娥是故人。
鷓鴣天
作者：朱敦儒（宋）

通處靈犀一點真。忺隨紫橐步紅茵，箇中自是神仙住，花作簾櫳玉作人。偏澹靜，最尖新。等閒舞雪振歌塵。若教宋玉尊前見，應笑襄王夢裡尋。
鷓鴣天
作者：朱敦儒（宋）

天上人間酒最尊。非甘非苦味通神。一杯能變愁山色，三盞全迥冷谷春。歡後笑，怒時瞋。醒來不記有何因。古時有個陶元亮，解道君當恕醉人。
鷓鴣天
作者：朱敦儒（宋）

有個仙人捧玉卮。滿斟堅勸不須辭。瑞龍透頂香難比，甘露澆心味更奇。開道域，洗塵機。融融天樂醉瑤池。霓裳拽住君休去，待我醒時更一瓻。
鷓鴣天
作者：朱敦儒（宋）

不繫虛舟取性顛。浮河泛海不知年。乘風安用青帆引，逆浪何須錦纜牽。雲薦枕，月鋪氈。無朝無夜任橫眠。太虛空裡知誰管，有個明官喚做天。
鷓鴣天
作者：朱敦儒（宋）

極目江湖水浸雲。不堪回首洛陽春。天津帳飲凌雲客，花市行歌絕代人。穿繡陌，踏香塵。滿城沈醉管絃聲。如今遠客休惆悵，飽向皇都見太平。
木蘭花・玉樓春
作者：朱敦儒（宋）

老後人間無去處。多謝碧桃留我住。紅塵回步舊煙霞，清境開扉新院宇。隱几日長香一縷。風散飛花紅不聚。眼前尋見自家春，罷問玉霄雲海路。
木蘭花・玉樓春
作者：朱敦儒（宋）

前日尋梅椒樣綴。今日尋梅蜂已至。乍開絳萼欲生香，略綻粉苞先有意。古人今日升沈異。定是江南無驛使。自調絃管自開尊，笑把花枝花下醉。
驀山溪
作者：朱敦儒（宋）

鄰家相喚，酒熟閒相過。竹徑引籃輿，會鄉老、吾曹幾個。沈家姊妹，也是可憐人，回巧笑，發清歌，相間花間坐。高談闊論，無可無不可。幸遇太平年，好時節、清明初破。浮生春夢，難得是歡娛，休要勸，不須辭，醉便花間臥。
驀山溪
作者：朱敦儒（宋）

瓊蔬玉蕊。久寄清虛裡。春到碧溪東，下白雲、尋桃問李。彈簧吹葉，懶傍少年場，遺楚佩，覓秦簫，踏破青鞋底。河橋酒熟，誰解留儂醉。兩袖拂飛花，空一春、淒涼憔悴。東風誤我，滿帽洛陽塵，喚飛鴻，遮落日，歸去煙霞外。
驀山溪
作者：朱敦儒（宋）

西真姊妹。只這梅花是。乘醉下瑤池，粉燕支、何曾梳洗。冰姿素豔，無意壓群芳，獨自笑，有時愁，一點心難寄。雪添蕊佩。霜護盈盈淚。塵世悔重來，夢淒涼，玉樓十二。教些香去，說與惜花人，雲黯澹，月朦朧，今夜誰同睡。
驀山溪
作者：朱敦儒（宋）

夜來雨過，桃李將開遍。策杖引兒童，也學人、隨鶯趁燕。青天許大，多少好風光，一歲去，一春來，只恁空擾亂。西池瓊苑。遊賞人何限。玉勒擁朱輪，各騁些、新歡舊怨。都齊醉也，說甚是和非，我笑他，他不覺，花落春風晚。
驀山溪
作者：朱敦儒（宋）

元來塵世。放著希奇事。行到路窮時，果別有、真山真水。登臨任意，隨步白雲生，三秀草，九花藤，滿袖瓊瑤蕊。何須麴老，浩蕩心常醉。唱個快活歌，更說甚、黃梁夢裡。蒼顏華髮，只是舊時人，不動步，卻還家，處處新桃李。
驀山溪
作者：朱敦儒（宋）

東風不住。幾陣黃梅雨。風外曉鶯聲，怨飄零、花殘春暮。鴛鴦散後，供了十年愁，懷舊事，想前歡，忍記丁寧語。塵昏青鏡，休照孤鸞舞。煙鎖鳳樓空，問吹簫、人今何處。小窗驚夢，攜手似平生，陽臺路。行雲去。目斷山無數。
驀山溪
作者：朱敦儒（宋）

西江東去，總是傷時淚。北陸日初長，對芳尊、多悲少喜。美人去後，花落幾春風，杯漫洗。人難醉。愁見飛灰細。梅邊雪外。風味猶相似。迤邐暖乾坤，仗君主、雄風英氣。吾曹老矣，端是有心人、追劍履。辭黃綺。珍重蕭生意。
朝中措
作者：朱敦儒（宋）

先生饞病老難醫。赤米厭晨炊。自種畦中白菜，醃成甕裡黃齏。肥蔥細點，香油慢煼，湯餅如絲。早晚一杯無害，神仙九轉休痴。
朝中措
作者：朱敦儒（宋）

先生筇杖是生涯。挑月更擔花。把住都無憎愛，放行總是煙霞。飄然攜去，旗亭問酒，蕭寺尋茶。恰似黃鸝無定，不知飛到誰家。
朝中措
作者：朱敦儒（宋）

當年彈鋏五陵間。行處萬人看。雪獵星飛羽箭，春遊花簇雕鞍。飄零到此，天涯倦客，海上蒼顏。多謝江南蘇小，尊前怪我青衫。
朝中措
作者：朱敦儒（宋）

東方千騎擬三河。燈夕試春羅。想是蟾宮高會，暫留暮雨姮娥。使君燕喜，王孫賦就，桃葉秋波。弱柳移來嬌舞，落梅換了行歌。
朝中措
作者：朱敦儒（宋）

閒愁無奈指頻彈。芳景為誰殘。可惜良宵虛過，且容草草謀歡。招要楚雨，留連漢佩，多謝青鸞。濃豔暗香爭暖，羅帷不用遮寒。
朝中措
作者：朱敦儒（宋）

元宵初過少吹彈。樓角彩燈殘。踏雪閒尋深院，攜壺試覓幽歡。麻姑暫語，文君未寢，五老雙鸞。要共梅花同曉，薄羅不奈春寒。
朝中措
作者：朱敦儒（宋）

夜來聽雪曉來看。驚失卻塵寰。搖撼瓊林玉樹，心疑身是仙官。乘風縹緲，凌空徑去，不怕高寒。卻被孤鴻相勸，何如且在人間。
朝中措
作者：朱敦儒（宋）

新來省悟一生痴。尋覓上天梯。拋失眼前活計，踏翻暗裡危機。莫言就錯，真須悔過，休更遲疑。要識天蘇阤味，元來只是黃齏。
朝中措
作者：朱敦儒（宋）

登臨何處自銷憂。直北看揚州。朱雀橋邊晚市，石頭城下新秋。昔人何在，悲涼故國，寂寞潮頭。個是一場春夢，長江不住東流。
朝中措
作者：朱敦儒（宋）

胸中塵土久無奇。今夕借清輝。歌縱群英諸彥，舞狂蕙帶荷衣。鴛鴦湖上，波平岸遠，酒釅魚肥。好是中秋圓月，分明天下人知。
朝中措
作者：朱敦儒（宋）

紅稀綠暗掩重門。芳徑罷追尋。已是老於前歲，那堪窮似他人。一杯自勸，江湖倦客，風雨殘春。不是酴醿相伴，如何過得黃昏。
促拍醜奴兒
作者：朱敦儒（宋）

清露溼幽香。想瑤臺、無語淒涼。飄然欲去，依然如夢，雲度銀潢。又是天風吹澹月，佩丁東、攜手西廂。泠泠玉磬，沈沈素瑟，舞遍霓裳。
醉落魄・一斛珠
作者：朱敦儒（宋）

海山疊翠。夕陽殷雨雲堆雪。鷓鴣聲裡蠻花發。我共扁舟，江上兩萍葉。東風落酒愁難說。誰教春夢分胡越。碧城芳草應銷歇。曾識劉郎，惟有半彎月。
醉思仙
作者：朱敦儒（宋）

倚晴空。正三洲下葉，七澤收虹。嘆年光催老，身世飄蓬。南歌客，新豐酒，但萬里、雲水俱東。謝故人，解系船訪我，脫帽相從。人世歡易失，尊俎且更從容。任酒傾波碧，燭翦花紅。君向楚，我歸秦，便分路、青竹丹楓。恁時節，漫夢憑夜蝶，書倩秋鴻。
感皇恩
作者：朱敦儒（宋）

曾醉武陵溪，竹深花好。玉佩雲鬟共春笑。主人好事，坐客雨巾風帽。日斜青鳳舞，金尊倒。歌斷渭城，月沈星曉。海上歸來故人少。舊遊重到。但有夕陽衰草。恍然真一夢，人空老。
感皇恩
作者：朱敦儒（宋）

早起未梳頭，小園行遍。拄杖穿花露猶泫。菊籬瓜畹。最喜引枝添蔓。先生獨自笑，流鶯見。著意訪尋，幽香國豔。千里移根未為遠。淺深相間。最要四時長看。群芳休怪我，歸來晚。
感皇恩
作者：朱敦儒（宋）

一個小園兒，兩三畝地。花竹隨宜旋裝綴。槿籬茅舍，便有山家風味。等閒池上飲，林間醉。都為自家，胸中無事。風景爭來趁遊戲。稱心如意。剩活人間幾歲。洞天誰道在，塵寰外。
杏花天
作者：朱敦儒（宋）

掛簾等月闌干曲。厭永晝、勞煙倦局。單衣汗透鮫綃縮。脫帽梳犀枕玉。移床就、碧梧翠竹。寄語倩、姮娥伴宿。輕風澹露清涼足。雲綴銀河斷續。
杏花天
作者：朱敦儒（宋）

聽蟬翦葉迎秋燕。畫戟散、金鋪開遍。清風佔住秦箏怨。樓上衙牌易晚。飛雨過、繡幕盡卷。借水沈、龍涎旋碾。金盆弄水停歌扇。涼在冰肌粉面。
杏花天
作者：朱敦儒（宋）

殘春庭院東風曉。細雨打、鴛鴦寒峭。花尖望見鞦韆了。無路踏青鬥草。人別後、碧雲信杳。對好景、愁多歡少。等他燕子傳音耗。紅杏開也未到。
戀繡衾
作者：朱敦儒（宋）

木落江南感未平。雨蕭蕭、衰鬢到今。甚處是長安路，水連空、山鎖暮雲。老人對酒今如此，一番新、殘夢暗驚。又是灑黃花淚，問明年、此會怎生。
青玉案
作者：朱敦儒（宋）

芝房並蒂空稱瑞。幾曾見、香旎旎。也不論蘭休比蕙。王孫高韻，說得的當，不減唐諸李。今朝影落瓊杯裡。共才子佳人鬥高致。莫道衰翁都無意。為他丰韻，為他情味，銷得真個醉。
南歌子
作者：朱敦儒（宋）

住近沈香浦，門前蕙草春。鴛鴦飛下柘枝新。見弄青梅初著、翠羅裙。怕喚拈歌扇，嫌催上舞茵。幾時微步不生塵。來作維摩方丈、散花人。
蘇幕遮
作者：朱敦儒（宋）

瘦仙人，窮活計。不養丹砂，不肯參同契。兩頓家餐三覺睡。閉著門兒，不管人閒事。又經年，知幾歲。老屋穿空，幸有天遮蔽。不飲香醪常似醉。白鶴飛來，笑我顛顛地。
蘇幕遮
作者：朱敦儒（宋）

酒壺空，歌扇去。獨倚危樓，無限傷心處。芳草連天雲薄暮。故國山河，一陣黃梅雨。有奇才，無用處。壯節飄零，受盡人間苦。欲指虛無問徵路。回首風雲，未忍辭明主。
浪淘沙
作者：朱敦儒（宋）

圓月又中秋。南海西頭。蠻雲瘴雨晚難收。北客相逢彈淚坐，合恨分愁。無酒可銷憂。但說皇州。天家宮闕酒家樓。今夜只應清汴水，嗚咽東流。
浪淘沙
作者：朱敦儒（宋）

風約雨橫江。秋滿篷窗。箇中物色盡淒涼。更是行人行未得，獨系歸艎。擁被換殘香。黃卷堆床。開愁展恨翦思量。伊是浮雲儂是夢，休問家鄉。
浪淘沙
作者：朱敦儒（宋）

白菊好開遲。冷蝶空迷。沾風惹露也隨時。何事深藏偏在後，天性難移。陶令最憐伊。同病相醫。寒枝瘦葉更栽培。直待群芳零落後，獨殿東籬。
千秋歲
作者：朱敦儒（宋）

佔秋呈瑞。四海楊公子。蹋拖尚帶蓬壺體。清新春草句，瀟灑蘭亭字。宦情少，眠雲弄月知心事。此去應無滯。穩步煙宵地。鵬萬里，鶴千歲。他年黃閣老，訪我清溪醉。青鳳舞，貽君萬斛瑤花蕊。
定風波
作者：朱敦儒（宋）

紅藥花前欲送春。金鞭柘彈趁芳塵。故傍繡簾挼柳線。恰見。澹梳妝映瘦腰身。閒倚金鋪書悶字。尤殢。為誰憔悴減心情。放下彩毫勻粉淚。彈指。你不知人是不知人。
踏莎行
作者：朱敦儒（宋）

梅倚江娥，日舒宮線。老人星喚群仙宴。泛杯玉友暖飛浮，堆盤金橘光零亂。聽命寬心，隨緣適願。痴狂贏取身長健。醉中等看碧桃春，尊前莫問蓬萊淺。
踏莎行
作者：朱敦儒（宋）

花漲藤江，草燻鴨步。錦帆蘭棹分春去。二翁元是一溪雲，暫為山北山南雨。綠酒多斟，白鬚休覷。飛丹約定煙霞侶。與君先佔赤城春，回橈早趁桃源路。
夢玉人引
作者：朱敦儒（宋）

浪萍風梗，寄人間，倦為客。夢裡瀛洲，姓名誤題仙籍。斂翅歸來，愛小園、蛻籜篔簹碧。新種幽花，戒兒童休摘。放懷隨分，各逍遙，飛鷃等鵬翼。舍此蕭閒，問君攜杖安適。諸彥群英，詩酒皆勍敵。太平時，向花前，不醉如何休得。
一落索
作者：朱敦儒（宋）

一夜雨聲連曉。青燈相照。舊時情緒此時心，花不見、人空老。可惜春光閒了。陰多晴少。江南江北水連雲，問何處、尋芳草。
一落索
作者：朱敦儒（宋）

慣被好花留住。蝶飛鶯語。少年場上醉鄉中，容易放、春歸去。今日江南春暮。朱顏何處。莫將愁緒比飛花，花有數、愁無數。
漁家傲
作者：朱敦儒（宋）

誰轉琵琶彈側調。征塵萬里傷懷抱。客散黃昏庭院悄。燈相照。春寒燕子歸來早。可惜韶光虛過了。多情人已非年少。只恐鶯啼春又老。知音少。人間何處尋芳草。
漁家傲
作者：朱敦儒（宋）

鑑水稽山塵不染。歸來賀老身強健。有客跨鯨遊汗漫。留羽扇。玉船取酒青鸞勸。莫恨飛花容易散。仙家風味何曾減。春色一壺丹九轉。堪為伴。雕粱幸有輕盈燕。
漁家傲
作者：朱敦儒（宋）

畏暑閒尋湖上徑。雨絲斷送涼成陣。風裡芙蓉斜不整。沈紅影。約回萍葉波心靜。催喚吳姬迎小艇。妝花燭焰明相映。飲到夜闌人卻醒。風雨定。欲歸更把闌干憑。
望江南・憶江南
作者：朱敦儒（宋）

炎晝永，初夜月侵床。露臥一叢蓮葉畔，芙蓉香細水風涼。枕上是仙鄉。浮世事，能有幾多長。白日明朝依舊在，黃花非晚是重陽。不用苦思量。
十二時・憶少年
作者：朱敦儒（宋）

連雲衰草，連天晚照，連山紅葉。西風正搖落，更前溪嗚咽。燕去鴻歸音信絕。問黃花、又共誰折。徵人最愁處，送寒衣時節。
南鄉子
作者：朱敦儒（宋）

宮樣細腰身。玉帶羅衫穩試新。小底走來宣對御，催頻。曲殿西廂小苑門。歌舞鬥輕盈。不許楊花上錦茵。勸得君王真個醉，承恩。金鳳紅袍印粉痕。
南鄉子
作者：朱敦儒（宋）

風雪打黃昏。別殿無人早閉門。拜了天香羅袖冷，低顰。催滅銀燈解繡裙。金鴨臥殘薰。看破屏風數淚痕。回首昭陽天樣遠，銷魂。又過梅花一番春。
行香子
作者：朱敦儒（宋）

寶篆香沈。錦瑟塵侵。日長時、懶把金針。裙腰暗減，眉黛長顰。看梅花過，梨花謝，柳花新。春寒院落，燈火黃昏。悄無言、獨自銷魂。空彈粉淚，難託清塵。但樓前望，心中想，夢中尋。
憶帝京
作者：朱敦儒（宋）

元來老子曾垂教。挫銳和光為妙。因甚不聽他，強要爭工巧。只為忒惺惺，惹盡閒煩惱。你但莫、多愁早老。你但且、不分不曉。第一隨風便倒拖，第二君言亦大好。管取沒人嫌，便總道、先生俏。
桃源憶故人
作者：朱敦儒（宋）

飄蕭我是孤飛雁。不共紅塵結怨。幾度蓬萊清淺。側翅曾傍看。有時飛入西真院。許趁風光流轉。玉芯綠花開遍。可惜無人見。
桃源憶故人
作者：朱敦儒（宋）

小園雨霽秋光轉。天氣微寒猶暖。黃菊紅蕉庭院。翠徑苔痕軟。眼前明快眉間展。細酌霞觴不淺。一曲廣陵彈遍。目送飛鴻遠。
桃源憶故人
作者：朱敦儒（宋）

雨斜風橫香成陣。春去空留春恨。歡少愁多因甚。燕子渾難問。碧尖蹙損眉慵暈。淚溼燕支紅沁。可惜海棠吹盡。又是黃昏近。
桃源憶故人
作者：朱敦儒（宋）

西樓幾日無人到。依舊紅圍綠繞。樓下落花誰掃。不見長安道。碧雲望斷無音耗。倚遍闌干殘照。試問淚彈多少。溼遍樓前草。
桃源憶故人
作者：朱敦儒（宋）

誰能留得朱顏住。枉了百般辛苦。爭似蕭然無慮。任運隨緣去。人人放著逍遙路。只怕君心不悟。彈指百年今古。有甚成虧處。
桃源憶故人
作者：朱敦儒（宋）

玉笙吹徹清商後。寂寞弓彎舞袖。巧畫遠山不就。只為眉長皺。靈犀望斷星難透。立到淒涼時候。今夜月明如晝。人共梅花瘦。
好事近
作者：朱敦儒（宋）

春雨細如塵，樓外柳絲黃溼。風約繡簾斜去，透窗紗寒碧。美人慵翦上元燈，彈淚倚瑤瑟。卻上紫姑香火，問遼東訊息。
好事近
作者：朱敦儒（宋）

春雨撓元宵，花綻柳眠無力。風峭畫堂簾幕，卷金泥紅溼。王孫開宴聚嬌饒，越山洗愁碧。休說鳳凰城裡，少年時蹤跡。
好事近
作者：朱敦儒（宋）

驚見老仙來，觸目琳琅奇絕。打酒道人林下，奏醉翁三疊。接䍦傾倒海雲飛，物色又催別。回棹晚江春雨，勝剡溪風雪。
好事近
作者：朱敦儒（宋）

春去尚堪尋，莫恨老來難卻。且趁禁菸百七，醉殘英餘萼。坐間玉潤賦妍辭，情語見真樂。引滿癭杯竹盞，勝黃金鑿落。
好事近
作者：朱敦儒（宋）

搖首出紅塵，醒醉更無時節。活計綠蓑青笠，慣披霜衝雪。晚來風定釣絲閒，上下是新月。千里水天一色，看孤鴻明滅。
好事近
作者：朱敦儒（宋）

眼裡數閒人，只有釣翁瀟灑。已佩水仙宮印，惡風波不怕。此心那許世人知，名姓是虛假。一棹五湖三島，任船兒尖耍。
好事近
作者：朱敦儒（宋）

漁父長身來，只共釣竿相識。隨意轉船回棹，似飛空無跡。蘆花開落任浮生，長醉是良策。昨夜一江風雨，都不曾聽得。
好事近
作者：朱敦儒（宋）

撥轉釣魚船，江海盡為吾宅。恰向洞庭沽酒，卻錢塘橫笛。醉顏禁冷更添紅，潮落下前磧。經過子陵灘畔，得梅花訊息。
好事近
作者：朱敦儒（宋）

短棹釣船輕，江上晚煙籠碧。塞雁海鷗分路，佔江天秋色。錦鱗撥刺滿藍魚，取酒價相敵。風順片帆歸去，有何人留得。
好事近
作者：朱敦儒（宋）

猛向這邊來，得個信音端的。天與一輪釣線，領煙波千億。紅塵今古轉船頭，鷗鷺已陳跡。不受世間拘束，任東西南北。
好事近
作者：朱敦儒（宋）

綠泛一甌雲，留住欲飛胡蝶。相對夜深花下，洗蕭蕭風月。從容言笑醉還醒，爭忍便輕別。只願主人留客，更重斟金葉。
好事近
作者：朱敦儒（宋）

失卻故山雲，索手指空為客。蓴菜鱸魚留我，住鴛鴦湖側。偶然添酒舊壺盧，小醉度朝夕。吹笛月波樓下，有何人相識。
好事近
作者：朱敦儒（宋）

深住小溪春，好在柳枝桃葉。風澹水軒人靜，數雙飛胡蝶。日長時有一鶯啼，蘭佩為誰結。銷散舊愁新恨，泛琴心三疊。
好事近
作者：朱敦儒（宋）

我不是神仙，不會煉丹燒藥。只是愛閒耽酒，畏浮名拘縛。種成桃李一園花，真處怕人覺。受用現前活計，且行歌行樂。
長相思
作者：朱敦儒（宋）

昨日晴。今日陰。樓下飛花樓上雲。闌干雙淚痕。江南人。江北人。一樣春風兩樣情。晚寒潮未平。
長相思
作者：朱敦儒（宋）

海雲黃。橘洲霜。如箭灘流石似羊。溪船十丈長。人難量。水難量。過險方知著甚忙。歸休老醉鄉。
烏夜啼
作者：朱敦儒（宋）

翦勝迎春後，和風入律頻催。前回下葉飛霜處，紅綻一枝梅。正遇時調玉燭，須添酒滿金盃。尋芳伴侶休閒過，排日有花開。
沙塞子
作者：朱敦儒（宋）

萬里飄零南越，山引淚、酒添愁。不見鳳樓龍闕、又驚秋。九日江亭閒望，蠻樹繞，瘴雲浮。腸斷紅蕉花晚、水西流。
沙塞子
作者：朱敦儒（宋）

蠻徑尋春春早，千點雪，已飛梅。席地插花傳酒、日西催。莫作楚囚相泣，傾銀漢，洗瑤池。看盡人間桃李、拂衣歸。
西江月
作者：朱敦儒（宋）

澹澹薰風庭院，青青過雨園林。銅駝陌上舊鶯聲。今日江邊重聽。落帽酒中有趣，題橋琴裡無心。香殘瀋水縷煙輕。花影闌干人靜。
西江月
作者：朱敦儒（宋）

琴上金星正照，硯中鸖眼相青。閒來自覺有精神。心海風恬浪靜。且喜面前花好，更聽林外鶯新。甕頭清辣洞庭春。醉裡徐行路穩。
西江月
作者：朱敦儒（宋）

元是西都散漢，江南今日衰翁。從來顛怪更心風。做盡百般無用。屈指八旬將到，回頭萬事皆空。雲間鴻雁草間蟲。共我一般做夢。
西江月
作者：朱敦儒（宋）

窮後常如囚繫，老來半似心風。飢蚊餓蚤不相容。一夜何曾做夢。被我不扇不捉，廓然總是虛空。寺鐘官角任西東。別弄些兒骨董。
西江月
作者：朱敦儒（宋）

世事短如春夢，人情薄似秋雲。不須計較苦勞心。萬事原來有命。幸遇三杯酒好，況逢一朵花新。片時歡笑且相親。明日陰晴未定。
西江月
作者：朱敦儒（宋）

日日深杯酒滿，朝朝小圃花開。自歌自舞自開懷。且喜無拘無礙。青史幾番春夢，黃泉多少奇才。不須計較與安排。領取而今現在。
西江月
作者：朱敦儒（宋）

正月天饒陰雨，江南寒在晨朝。嬌鶯聲嫋杏花梢。暗澹綠窗春曉。好夢空留被在，新愁不共香銷。小樓簾卷路迢迢。望斷天涯芳草。
西江月
作者：朱敦儒（宋）

織素休尋往恨，攀條幸有前緣。隔河彼此事經年。且說蓬萊清淺。障面重新團扇，傾鬟再整花鈿。歌雲舞雪畫堂前。長共阿郎相見。
減字木蘭花
作者：朱敦儒（宋）

挼花弄扇。碧鬥遙山眉黛晚。白玉闌干。倚遍春風翠袖寒。難尋可見。何似一雙青翅燕。人瘦春殘。芳草連雲日下山。
減字木蘭花
作者：朱敦儒（宋）

尋花攜李。紅漾輕舟汀柳外。小簇春山。溪雨巖雲不飽帆。相逢心醉。容易堆盤銀燭淚。痛飲何言。犀箸敲殘玉酒船。
減字木蘭花
作者：朱敦儒（宋）

東風桃李。春水綠波花影外。載酒胥山。祓禊相期落錦帆。吾曹一醉。卻笑新亭人有淚。相對清言。不覺黃昏雨打船。
減字木蘭花
作者：朱敦儒（宋）

閒人行李。羽扇芒鞋塵世外。一疊溪山。也解分風送客帆。時平易醉。無復驚心並濺淚。長揖忘言。回棹桃花插滿船。
減字木蘭花
作者：朱敦儒（宋）

劉郎已老。不管桃花依舊笑。要聽琵琶。重院鶯啼覓謝家。曲終人醉。多似潯陽江上淚。萬里東風。國破山河落照紅。
減字木蘭花
作者：朱敦儒（宋）

慵歌怕酒。今日春衫驚著瘦。雙燕簾櫳。金鴨香沈客淚中。琵琶重聽。誰信人間多少恨。落日東風。吹得桃花滿院紅。
減字木蘭花
作者：朱敦儒（宋）

古人誤我。獨舞西風雙淚墮。鶴去無蹤。木落西陵返照紅。人間難住。擲下酒杯何處去。樓鎖鍾殘。山北山南兩點菸。
減字木蘭花
作者：朱敦儒（宋）

無知老子。元住漁舟樵舍裡。暫借權監。持節紆朱我甚慚。不能者止。免苦龜腸憂虎尾。身退心閒。剩向人間活幾年。
減字木蘭花
作者：朱敦儒（宋）

斫魚作鮓。酒面開啟香可醡。相喚同來。草草杯盤飲幾杯。人生虛假。昨日梅花今日謝。不醉何為。從古英雄總是痴。
減字木蘭花
作者：朱敦儒（宋）

今年梅晚。懶趁壽陽釵上燕。月喚霜催。不肯人間取次開。低鬟掩袂。愁寄玉闌金井外。粉瘦香寒。獨抱深心一點酸。
減字木蘭花
作者：朱敦儒（宋）

無人惜我。我自殷勤憐這個。恧峭惺惺。不肯隨人獨自行。乾坤許大。只在棘針尖上坐。依舊多情。摟著虛空睡到明。
減字木蘭花
作者：朱敦儒（宋）

年衰人老。矍鑠支離君莫笑。白日青天。我自心情勝少年。超凡入妙。遊戲神通隨意到。酒聖詩仙。舞棹虛空駕鐵船。
減字木蘭花
作者：朱敦儒（宋）

虛空無礙。你自痴迷不自在。撒手遊行。到處笙歌擁路迎。天然美滿。不用些兒心計算。莫聽先生。引入深山百丈坑。
減字木蘭花
作者：朱敦儒（宋）

無人請我。我自鋪氈松下坐。酌酒栽詩。調弄梅花作侍兒。心歡易醉。明月飛來花下睡。醉舞誰知。花滿紗巾月滿懷。
減字木蘭花
作者：朱敦儒（宋）

花隨人去。今夜錢塘江上雨。宿酒殘更。潮過西窗不肯明。小羅金縷。結盡同心留不住。何處長亭。繡被春寒掩翠屏。
減字木蘭花
作者：朱敦儒（宋）

有何不可。依舊一枚閒底我。飯飽茶香。瞌睡之時便上床。百般經過。且喜青鞋踏不破。小院低窗。桃李花開春晝長。
減字木蘭花
作者：朱敦儒（宋）

江南春水。羅幕黃昏寒未退。好個相知。唱到姮娥斂黛眉。夜闌人醉。風露無情花有淚。畫角殘時。一片參旗紅杏西。
點絳唇
作者：朱敦儒（宋）

淮海秋風，冶城飛下揚州葉。畫船催發。傾酒留君別。臥倒金壺，相對天涯客。陽關徹。大江橫絕。淚溼杯中月。
點絳唇
作者：朱敦儒（宋）

客夢初回，臥聽吳語開帆索。護霜雲薄。澹澹芙蓉落。畫舫無情，人去天涯角。思量著。翠蟬金雀。別後新梳掠。
點絳唇
作者：朱敦儒（宋）

至日春雲，萬般祥瑞朝來奏。太平時候。樂事家家有。玉指呵寒，酥點梅花瘦。金盃酒。與君為壽。只願人長久。
點絳唇
作者：朱敦儒（宋）

春雨春風，問誰染就江南草。燕嬌鶯巧。只是參軍老。今古紅塵，愁了人多少。尊前好。緩歌低笑。醉向花間倒。
點絳唇
作者：朱敦儒（宋）

緣徑朱闌，暖煙晴日春來早。自家亭沼。不問人尋討。攜酒提籃，兒女相隨到。風光好。醉敧紗帽。索共梅花笑。
柳梢青
作者：朱敦儒（宋）

狂蹤怪跡。誰料年老，天涯為客。帆展霜風，船隨江月，山寒波碧。如今著處添愁，怎忍看、參西雁北。洛浦鶯花，伊川雲水，何時歸得。
柳梢青
作者：朱敦儒（宋）

松江勝集。中秋載酒，幽人閒客。雲將遲疑，桂娥羞澀，一歡難得。天憐我輩淒涼，借萬里、晴空湛碧。浩浩煙波，堂堂風月，今夕何夕。
柳梢青
作者：朱敦儒（宋）

紅分翠別。宿酒半醒，徵鞍將發。樓外殘鍾，帳前殘燭，窗邊殘月。想伊繡枕無眠，記行客、如今去也。心下難拚，眼前難覓，口頭難說。
柳梢青
作者：朱敦儒（宋）

梅蒸乍熱。無處散策，芳菲初歇。席展涼莞，帳垂黃草，天然奇絕。披襟永晝清風，更薦枕、良宵皓月。一夢遊仙，軟雲推倒，廣寒宮闕。
柳梢青
作者：朱敦儒（宋）

秋光正潔。仙家瑞草，黃花初發。物外高情，天然雅緻，清標偏別。仙翁笑酌金盃，慶兒女、團圓喜悅。嫁與蕭郎，鳳凰臺上，長生風月。
柳梢青
作者：朱敦儒（宋）

水雲晚照。浮生了了，霜風衰草。日月金梭，江山春夢，天多人少。赤松認得虛空，便一向、飛騰縹緲。直上蓬瀛，回看滄海，悽然長嘯。
採桑子
作者：朱敦儒（宋）

扁舟去作江南客，旅雁孤雲。萬里煙塵。回首中原淚滿巾。碧山對晚汀洲冷，楓葉蘆根。日落波平。愁損辭鄉去國人。
採桑子
作者：朱敦儒（宋）

天高風勁塵寰靜，佳節重陽。葉下瀟湘。碧海晴空一陳霜。安排弦管傾芳醞，報答秋光。晝短歌長。紅燭黃花夜未央。
採桑子
作者：朱敦儒（宋）

一番海角淒涼夢，卻到長安。翠帳犀簾。依舊屏斜十二山。玉人為我調琴瑟，顰黛低鬟。雲散香殘。風雨蠻溪半夜寒。
憶秦娥
作者：朱敦儒（宋）

西江碧。江亭夜燕天涯客。天涯客。一杯相屬，此夕何夕。燭殘花冷歌聲急。秦關漢苑無訊息。無訊息。戍樓吹角，故人難得。
憶秦娥
作者：朱敦儒（宋）

霜風急。江南路上梅花白。梅花白。寒溪殘月，冷村深雪。洛陽醉裡曾同摘。水西竹外常相憶。常相憶。寶釵雙鳳，鬢邊春色。
憶秦娥
作者：朱敦儒（宋）

吳船窄。吳江岸下長安客。長安客。驚塵心緒，轉蓬蹤跡。徵鴻也是關河隔。孤飛萬里誰相識。誰相識。三更月落，鬥橫西北。
憶秦娥
作者：朱敦儒（宋）

歌鍾列。公堂盛會酬佳節。酬佳節。皇恩宣佈，早梅爭發。舞場椎鼓催迴雪。金壺鏇酒瓊酥熱。瓊酥熱。今朝不飲，幾時歡悅。
卜算子
作者：朱敦儒（宋）

江上見新年，年夜聽春雨。有個人人領略春，粉澹紅輕注。深勸玉東西，低唱黃金縷。拈底梅花總是愁，酒盡人歸去。
卜算子
作者：朱敦儒（宋）

陌上雪銷初，才得江梅信。翦綵盤金院落香，便覺燒燈近。樂事眼前多，春酒今年勝。好趁迎梅接柳時，滿引金盃飲。
卜算子
作者：朱敦儒（宋）

碧瓦小紅樓，芳草江南岸。雨後紗窗幾陣寒，零落梨花晚。看到水如雲，送盡鴉成點。南北東西處處愁，獨倚闌干遍。
卜算子
作者：朱敦儒（宋）

古澗一枝梅，免被園林鎖。路遠山深不怕寒，似共春相趓。幽思有誰知，託契都難可。獨自風流獨自香，明月來尋我。
卜算子
作者：朱敦儒（宋）

灼灼一枝桃，粉豔天然好。只被春風擺撼多，顏色凋零早。結子未為遲，悔恨隨芳草。不下山來不出溪，待守劉郎老。
卜算子
作者：朱敦儒（宋）

旅雁向南飛，風雨群初失。飢渴辛勤兩翅垂，獨下寒汀立。鷗鷺苦難親，矰繳憂相逼。雲海茫茫無處歸，誰聽哀鳴急。
卜算子
作者：朱敦儒（宋）

山曉鷓鴣啼，雲暗瀧州路。榕葉陰濃荔子青，百尺桄榔樹。盡日不逢人，猛地風吹雨。慘黯蠻溪鬼峒寒，隱隱聞銅鼓。
清平樂
作者：朱敦儒（宋）

亂紅深翠。樓閣春風外。胡蝶成團飛照水。睡鴨無人驚起。身閒更覺身輕。酒壺歌扇隨行。芳草綠楊堤畔，一聲初聽啼鶯。
清平樂
作者：朱敦儒（宋）

人間花少。菊小芙蓉老。冷澹仙人偏得道。買定西風一笑。前身原是疏梅。黃姑點碎冰肌。惟有暗香長在，飽參清露霏微。
清平樂
作者：朱敦儒（宋）

相留不住。又趁東風去。樓外夕陽芳草路。今夜短亭何處。杏花斜壓闌干。朱簾不卷春寒。惆悵黃昏前後，離愁酒病厭厭。
清平樂
作者：朱敦儒（宋）

多寒易雨。春事都相誤。愁過黃昏無著處。寶篆燒殘香縷。低鬟暗摘明璫。羅巾挹損殘妝。簷外幾聲風玉，丁東敲斷人腸。
清平樂
作者：朱敦儒（宋）

春寒雨妥。花萼紅難破。繡線金針慵不作。要見鞦韆無那。西鄰姊妹丁寧。尋芳更約清明。畫個丙丁帖子，前階後院求晴。
清平樂
作者：朱敦儒（宋）

當初相見。君恨相逢晚。一曲秦箏彈未遍。無奈昭陽人怨。便教恩淺情疏。隔花空望金輿。春晚不拈紅粉，碧窗自錄仙書。
昭君怨
作者：朱敦儒（宋）

朧月黃昏亭榭。池上鞦韆初架。燕子說春寒。杏花殘。淚斷愁腸難斷。往事總成幽怨。幽怨幾時休。淚還流。
浣溪沙
作者：朱敦儒（宋）

折桂歸來懶覓官。十年風月醉家山。有人挾瑟伴清閒。楚畹飛香蘭結佩，藍田生暖玉連環。擁書萬卷看雙鸞。
浣溪沙
作者：朱敦儒（宋）

西塞山邊白鷺飛。吳興江上綠楊低。桃花流水鱖魚肥。青箬笠將風裡戴，短蓑衣向雨中披。斜風細雨不須歸。
浣溪沙
作者：朱敦儒（宋）

銀海清泉洗玉杯。恰篘白酒冷偏宜。水林檎嫩折青枝。爭看使君長壽曲，旋教法部太平詞。快風涼雨火雲摧。
浣溪沙
作者：朱敦儒（宋）

碧玉欄干白玉人。倚花吹葉忍黃昏。蕭郎一去又經春。眉澹翠峰愁易聚，臉殘紅雨淚難勻。纖腰減半綠羅裙。
浣溪沙
作者：朱敦儒（宋）

雨溼清明香火殘。碧溪橋外燕泥寒。日長獨自倚闌干。脫籜修篁初散綠，褪花新杏未成酸。江南春好與誰看。
浣溪沙
作者：朱敦儒（宋）

風落芙蓉畫扇閒。涼隨春色到人間。乍垂羅幕乍飛鸞。好把深杯添綠酒，休拈明鏡照蒼顏。浮生難得是清歡。
浣溪沙
作者：朱敦儒（宋）

才子佳人相見難。舞收歌罷又更闌。密將春恨系幽歡。結子同心香佩帶，帕兒雙字玉連環。酒醒燈暗忍重看。
浣溪沙
作者：朱敦儒（宋）

晚菊花前斂翠蛾。採花傳酒緩聲歌。柳枝團扇別離多。擁髻淒涼論舊事，曾隨織女度銀梭。當年今夕奈愁何。
阮郎歸
作者：朱敦儒（宋）

柳花陌上拈明璫。嬌紅新樣妝。匆匆曾貯一襟香。月痕金縷涼。分淚扇，掩離觴。春殘人斷腸。錦書難寄雁飛忙。池塘芳草長。
生查子
作者：朱敦儒（宋）

臥病獨眠人，無月中秋節。澹照碧紗燈，冷看銀屏雪。風露轉蕭寒，砧杵添悽切。伏枕漫書空，到曉愁難說。
眼兒媚
作者：朱敦儒（宋）

青錦成幃瑞香濃。雅稱小簾櫳。主人好事，金盃留客，共倚春風。不知因甚來塵世，香似舊曾逢。江梅退步，幽蘭偷眼，迴避芳叢。
眼兒媚
作者：朱敦儒（宋）

疊翠闌紅鬥纖濃。雲雨綺為櫳。只憂謝了，偏須著意，障雨遮風。瑞雲香霧雖難覓，驀地有時逢。不妨守定，從他人笑，老入花叢。
眼兒媚
作者：朱敦儒（宋）

紫帔紅襟豔爭濃。光彩爍疏櫳。香為小字，瑞為高姓，道骨仙風。此花合向瑤池種，可惜未遭逢。阿環見了，羞回眼尾，愁聚眉叢。
訴衷情
作者：朱敦儒（宋）

青垂柳線水平池。芳徑燕初飛。日長事少人靜，山繭換單衣。簫鼓遠，篆香遲。捲簾低。半床花影，一枕松風，午醉醒時。
訴衷情
作者：朱敦儒（宋）

老人無復少年歡。嫌酒倦吹彈。黃昏又是風雨，樓外角聲殘。悲故國，念塵寰。事難言。下了紙帳，曳上青氈，一任霜寒。
訴衷情
作者：朱敦儒（宋）

青旗綵勝又迎春。暖律應祥雲。金盤內家生菜，宮院遍承恩。時節好，管絃新。度昇平。惠風遲日，柳眼梅心，任醉芳尊。
訴衷情
作者：朱敦儒（宋）

月中玉兔日中鴉。隨我度年華。不管寒暄風雨，飽飯熱煎茶。居士竹，故侯瓜。老生涯。自然天地，本分雲山，到處為家。
菩薩蠻
作者：朱敦儒（宋）

老人諳盡人間苦。近來恰似心頭悟。九九是重陽。重陽菊散芳。出門何處去。對面誰相語。枕臂臥南窗。銅爐柏子香。
菩薩蠻
作者：朱敦儒（宋）

芭蕉葉上秋風碧。晚來小雨流蘇溼。新窨木樨沈。香遲斗帳深。無人同向夕。還是愁成憶。憶昔結同心。鴛鴦何處尋。
菩薩蠻
作者：朱敦儒（宋）

風流才子傾城色。紅纓翠幰長安陌。夜飲小平康。暖生銀字簧。持杯留上客。私語眉峰側。半冷水沈香。羅帷宮漏長。
菩薩蠻
作者：朱敦儒（宋）

鄉關散盡當年客。春風寂寞花無色。長日掩重門。江山眼外昏。畫圖高掛壁。嵩少參差碧。想見臥雲人。松黃落洞門。
菩薩蠻
作者：朱敦儒（宋）

芙蓉紅落秋風急。夜寒紙帳霜華溼。枕畔木瓜香。曉來清興長。輕舟青箬笠。短棹溪光碧。去覓謝三郎。蘆花何處藏。
雙
作者：朱敦儒（宋）

拂破秋江煙碧。一對雙飛鸂鶒。應是遠來無力。捎下相偎沙磧。小艇誰吹橫笛。驚起不知訊息。悔不當時描得。如今何處尋覓。
鼓笛令
作者：朱敦儒（宋）

紙帳綢衾忒暖。儘自由、橫翻倒轉。睡覺西窗燈一盞。恰聽打、三更三點。殘夢不須深念。這些個、光陰煞短。解散韁繩休系絆。把從前、一筆句斷。
西湖曲・玉樓春
作者：朱敦儒（宋）

今冬寒早風光好。休怪攙先敧絮帽。蟹肥一個可稱斤，酒美三杯真合道。年年閒夢垂垂了。且喜風松吹不倒。平分兩月是新春，卻共梅花依舊笑。
風蝶令・南歌子
作者：朱敦儒（宋）

試看何時有，元來總是空。丹砂只在酒杯中。看取乃公雙頰、照人紅。花外莊周蝶，松間禦寇風。古人漫爾說西東。何似自家識取、賣油翁。
謁金門
作者：朱敦儒（宋）

春怎戀。樓外綠催紅殿。短袖迎風愁半卷。手寒無處暖。目斷蓬萊宮殿。引去誰憐誰怨。相見不如青翅燕。舉頭長安遠。
洛妃怨・昭君怨
作者：朱敦儒（宋）

拾翠當年延佇。解佩感君誠素。微步過南岡。獻明璫。襟上淚難再會。惆悵幽蘭心事。心事永難忘。寄君王。
燕歸梁
作者：朱敦儒（宋）

帳掩秋風一半開。閒將玉笛吹。過雲微雨散輕雷。夜參差、認樓臺。暗香移枕新涼住，竹外漏聲催。放教明月上床來。共清夢、兩徘徊。
相見歡
作者：朱敦儒（宋）

瀧州幾番清秋。許多愁。嘆我等閒白了、少年頭。人間事。如何是。去來休。自是不歸歸去、有誰留。
相見歡
作者：朱敦儒（宋）

東風吹盡江梅。橘花開。舊日吳王宮殿、長青苔。今古事。英雄淚。老相催。長恨夕陽西去、晚潮回。
相見歡
作者：朱敦儒（宋）

金陵城上西樓。倚清秋。萬里夕陽垂地、大江流。中原亂。簪纓散。幾時收。試倩悲風吹淚、過揚州。
相見歡
作者：朱敦儒（宋）

秋風又到人間。葉珊珊。四望煙波無盡、欠青山。浮生事。長江水。幾時閒。幸是古來如此、且開顏。
相見歡
作者：朱敦儒（宋）

吟蛩作盡秋聲。月西沈。悽斷餘香殘夢、下層城。人不見。屏空掩。數殘更。還自搴帷獨坐、看青燈。
相見歡
作者：朱敦儒（宋）

當年兩上蓬瀛。燕殊庭。曾共群仙攜手、鬥吹笙。雲濤晚。霓旌散。海鷗輕。卻釣松江煙月、醉還醒。
相見歡
作者：朱敦儒（宋）

深秋庭院初涼。近重陽。籬畔一枝金菊、露微黃。鱸膾韻。橙齏品。酒新香。我是昇平閒客、醉何妨。
如夢令
作者：朱敦儒（宋）

一夜新秋風雨。客恨客愁無數。我是臥雲人，悔到紅塵深處。難住。難住。拂袖青山歸去。
如夢令
作者：朱敦儒（宋）

好個中秋時節。莫恨今宵無月。巖壑一燈青，寒浸水香留客。留客。留客。相對無言無說。
如夢令
作者：朱敦儒（宋）

盞底一盤金鳳。滿泛酒光浮動。引我上煙霞，智力一時無用。無用。無用。蹋破十洲三洞。
如夢令
作者：朱敦儒（宋）

真個先生愛睡。睡裡百般滋味。轉面又翻身，隨意十方遊戲。遊戲。遊戲。到了元無一事。
如夢令
作者：朱敦儒（宋）

莫恨中秋無月。月又不甜不辣。幸有甕頭春，閒坐暖雲香雪。香雪。香雪。滿引水晶蕉葉。
如夢令
作者：朱敦儒（宋）

莫恨中秋無月。多點金缸紅蠟。取酒擁絲簧，迎取輕盈桃葉。桃葉。桃葉。唱我新歌白雪。
如夢令
作者：朱敦儒（宋）

一夜蟠桃吹坼。剛道有人偷折。幸自沒蹤由，無奈蝶蜂胡說。胡說。胡說。方朔不須耳熱。
如夢令
作者：朱敦儒（宋）

好笑山翁年紀。不覺七十有四。生日近元宵，佔早燒燈歡會。歡會。歡會。坐上人人千歲。
春曉曲
作者：朱敦儒（宋）

西樓落月雞聲急。夜浸疏香寒淅瀝。玉人酒渴嚼春冰。曉色入簾橫寶瑟。
柳枝・楊柳枝
作者：朱敦儒（宋）

江南岸。江北岸。折送行人無盡時。恨分離。酒一杯。淚雙垂。君到長安百事違。幾時歸。
念奴嬌
作者：朱敦儒（宋）

別離情緒，奈一番好景，一番悲慼。燕語鶯啼人乍遠，還是他鄉寒食。桃李無言，不堪攀折，總是風流客。東君也自，怪人冷淡蹤跡。花豔草草春工，酒隨花意薄，疏狂何益。除卻清風並皓月，脈脈此情誰識。料得文君，重簾不卷，且等閒訊息。不如歸去，受他真個憐惜。
浣溪沙
作者：孫覿（宋）

弱骨輕肌不耐春。一枝江路玉梅新。巡簷索笑為何人。素影徘徊波上月，醉香搖盪竹間雲。酒醒人散夢仙村。
浣溪沙
作者：慕容卿妻（宋）

滿目江山憶舊遊。汀洲花草弄春柔。長亭艤住木蘭舟。好夢易隨流水去，芳心空逐曉雲愁。行人莫上望京樓。
水龍吟
作者：周紫芝（宋）

黃金雙闕橫空，望中隱約三山眇。春皇欲降，渚煙收盡，青虹正繞。日到層宵，九枝光滿，普天俱照。看海中桃熟，雲幡絳節，冉冉度、滄波渺。遙想建章宮闕，□薰風、月寒清曉。紅鸞影上，雲韶聲裡，蒙天一笑。萬國朝元，百蠻款塞，太平多少。聽堯雲深處，人人盡祝，似天難老。
水龍吟
作者：周紫芝（宋）

楚山千疊浮空，楚雲只在巫山往。鸞飛鳳舞，當時空記，夢中奇語。曉日瞳曨，夕陽零亂，嫋紅縈素。問如今依舊，霏霏冉冉，知他為、誰朝暮。玉佩煙鬟飛動，炯星眸、人間相遇。嫣然一笑，陽城下蔡，盡成驚顧。蕙帳春濃，蘭衾日暖，未成行雨。但丁寧莫似，陽臺夢斷，又隨風去。
水龍吟
作者：周紫芝（宋）

楚山木落風高，暮雲黯黯孤容瘦。天晴似洗，明霞消盡，玉巒排秀。九鳳飛來，五雲深處，一時輕矯。恨三山不見，六鰲去後，天空遠，人將老。堪笑此生如寄，信扁舟、朅來江表。望中愁眼，依稀猶認，數峰林杪。萬里東南，跨江雲夢，此情多少。問何時還我，千巖萬壑，臥霜天曉。
浣溪沙
作者：周紫芝（宋）

近臘風光一半休。南枝未動北枝愁。嫦娥莫是見人羞。麼鳳不傳蓬島信，杜鵑空辦鶴林秋。便須千杖打梁州。
浣溪沙
作者：周紫芝（宋）

欲醉江梅興未休。待篘春甕洗春愁。不成歡緒卻成羞。天意若教花似雪，客情寧恨鬢如秋。趁他何遜在揚州。
浣溪沙
作者：周紫芝（宋）

無限春情不肯休。江梅未動使人愁。東昏覷得玉奴羞。對酒情懷疑是夢，憶花天氣黯如秋。喚春雲夢澤南州。
浣溪沙
作者：周紫芝（宋）

水上鳴榔不繫船。醉來深閉短篷眠。潮生潮落自年年。一尺鱸魚新活計，半蓑煙雨舊衣冠。廟堂空有畫圖看。
浣溪沙
作者：周紫芝（宋）

多病嫌秋怕上樓。苦無情緒懶抬頭。雁來不寄小銀鉤。一點離情深似海，萬重悽恨黯如秋。怎生禁得許多愁。
浣溪沙
作者：周紫芝（宋）

醽醁新翻碧玉壺。水精釵嫋絳紗符。吳姬親手碎菖蒲。彩索系時新睡起，榴花剪處要人扶。心情還似去年無。
浣溪沙
作者：周紫芝（宋）

學畫雙蛾苦未成。鬢雲新結翠鬟輕。伴人歌笑已多情。飛絮亂花閒院宇，舞鸞歌鳳小娉婷。陽關休唱斷腸聲。
卜算子
作者：周紫芝（宋）

江北上歸舟，再見江南岸。江北江南幾度秋，夢裡朱顏換。人是嶺頭雲，聚散天誰管。君似孤雲何處歸，我似離群雁。
卜算子
作者：周紫芝（宋）

霜葉下孤篷，船在垂楊岸。早是淒涼惜別時，更惜年華換。別酒解留人，拚醉君休管。醉裡朱弦莫謾彈，愁入參差雁。
卜算子
作者：周紫芝（宋）

絮盡柳成空，春去花如掃。窗外枝枝海石榴，特為幽人好。密葉過疏籬，薄豔明芳草。剪得花時卻倚闌，樓上人垂手。
木蘭花・玉樓春
作者：周紫芝（宋）

嫦娥天上人誰識。家在蓬山煙水隔。不應著意眼前人，便是登瀛當日客。雙眸炯炯秋波滴。也解人間青與白。檀郎未摘月邊枝，枉是不教花愛惜。
木蘭花・玉樓春
作者：周紫芝（宋）

江頭雨後山如髻。催送新涼風有意。月來楊柳綠陰中，秋在梧桐疏影外。小窗紋簟涼如水。歲歲年年同此味。眼前不忍對西風，夢裡是堪追往事。
減字木蘭花
作者：周紫芝（宋）

春閒晝永。城下江深山倒影。淨掃風埃。收拾煙光入句來。短窗閒倚。身似浮雲門似水。誰伴餘年。結得青山一個緣。
減字木蘭花
作者：周紫芝（宋）

蓬萊三島。上有青青千歲草。玉佩煙鬟。來作人間一笑歡。麻姑行酒。萼綠華歌清韻嫋。玉秀蘭芳。醉舞東風彩袖長。
減字木蘭花
作者：周紫芝（宋）

西山岩桂。常恨香聞煙雨外。何似君家。戲彩堂前早試花。黃金千粟。風撼芳條香馥馥。一剪無多。桃李漫山奈俗何。
減字木蘭花
作者：周紫芝（宋）

當年文伯。曾是東坡門下客。文采風流。奕葉傳芳總未休。為公持酒。願祝綵衣無限壽。歸覲楓宸。剩醉長安幾度春。
攤破浣溪沙・山花子
作者：周紫芝（宋）

蒼璧新敲小鳳團。赤泥開印煮清泉。醉捧纖纖雙玉筍，鷓鴣斑。雪浪濺翻金縷袖，松風吹醒玉酡顏。更待微甘回齒頰，且留連。
減字木蘭花
作者：周紫芝（宋）

門外青驄月下嘶。映階籠燭畫簾垂。一曲陽關聲欲盡，不多時。鳳餅未殘雲腳乳，水沈催注玉花瓷。忍看捧甌春筍露，翠鬟低。
水調歌頭
作者：周紫芝（宋）

白髮三千丈，雙鬢不勝垂。人間憂喜如夢，老矣更何之。蘧玉行年過了，未必如今俱是，五十九年非。擬把彭殤夢，分付與痴兒。君莫羨，客起舞，壽瓊卮。此生但願，長遣猿鶴共追隨。金印借令如鬥，富貴那能長久，不飲竟何為。莫問蓬萊路，從古少人知。
水調歌頭
作者：周紫芝（宋）

濯錦橋邊月，幾度照中秋。年年此夜清景，伴我與君遊。萬里相隨何處，看盡吳波越嶂，更向古徐州。應為霜髯老，西望倚黃樓。天如水，雲似掃，素魂流。不知今夕何夕，相對語羈愁。故國歸來何事，記易南枝驚鵲，還對玉蟾羞。踏盡疏桐影，更復為君留。
水調歌頭
作者：周紫芝（宋）

歲晚念行役，江闊渺風煙。六朝文物何在，回首更悽然。倚盡危樓傑觀，暗想瓊枝璧月，羅襪步承蓮。桃葉山前鷺，無語下寒灘。潮寂寞，浸孤壘，漲平川。莫愁艇子何處，煙樹杳無邊。王謝堂前雙燕，空繞烏衣門巷，斜日草連天。只有臺城月，千古照嬋娟。
水調歌頭
作者：周紫芝（宋）

落日在煙樹，雲水兩空濛。澹霞消盡，何事依約有微紅。湖上晚來風細，吹盡一天殘雨，蒼翠溼千峰。誰遣長空月，冷浸玉壺中。問明月，應解笑，白頭翁。不堪老去，依舊臨水照衰容。良夜幾橫煙棹，獨倚危牆西望，目斷遠山重。但恨故人遠，此樂與誰同。
沙塞子
作者：周紫芝（宋）

秋雲微淡月微羞。雲黯黯、月彩難留。只應是、嫦娥心裡，也似人愁。幾時回步玉移鉤。人共月、同上南樓。卻重聽、畫闌西角，月下輕謳。
沙塞子
作者：周紫芝（宋）

玉溪秋月浸寒波。忍持酒、重聽驪歌。不堪對、綠陰飛閣，月下羞蛾。夜深驚鵲轉南柯。慘別意、無奈愁何。他年事、不須重問，轉更愁多。
鷓鴣天
作者：周紫芝（宋）

荷氣吹涼到枕邊。薄紗如霧亦如煙。清泉浴後花垂雨，白酒傾時玉滿船。釵欲溜，髻微偏。卻尋霜粉撲香綿。冰肌近著渾無暑，小扇頻搖最可憐。